Document ID: 32001R1941

Κανονισμός (ΕΚ) αριθ. 1941/2001 της Επιτροπής
της 2ας Οκτωβρίου 2001
για παρέκκλιση από τον κανονισμό (ΕΚ) αριθ. 1372/95 για τις λεπτομέρειες εφαρμογής του καθεστώτος των πιστοποιητικών εξαγωγής στον τομέα του κρέατος πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2777/75 του Συμβουλίου, της 29ης Οκτωβρίου 1975, περί κοινής οργανώσεως της αγοράς στον τομέα του κρέατος πουλερικών(1), όπως τροποποιήθηκε τελευταία από τον κανονισμό (ΕΚ) αριθ. 2916/95 της Επιτροπής(2), και ιδίως το άρθρο 3 παράγραφος 2 και το άρθρο 8 παράγραφος 12,
Εκτιμώντας τα ακόλουθα:
(1) Ο κανονισμός (ΕΚ) αριθ. 1372/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1383/2001(4), έχει καθορίσει τις λεπτομέρειες εφαρμογής του καθεστώτος των πιστοποιητικών εξαγωγής στον τομέα του κρέατος πουλερικών.
(2) Η τελευταία τροποποίηση του κανονισμού αυτού κυρίως προσάρμοσε τις κατηγορίες των προϊόντων που καθορίζονται στο παράρτημα Ι προσθέτοντας στην κατηγορία 3 προϊόντα που ανήκαν στην κατηγορία 4, προκειμένου να διευκολυνθεί η χρήση των πιστοποιητικών για τις διάφορες παρουσιάσεις για τα ολόκληρα κοτόπουλα και να επιτραπεί η εξαγωγή όλων των τύπων κοτόπουλων με το ίδιο πιστοποιητικό.
(3) Οι νέοι κανόνες που είναι ελαστικότεροι εφαρμόζονται στα πιστοποιητικά που ζητήθηκαν από τις 10 Ιουλίου 2001. Ωστόσο, διαπιστώθηκαν εμπορικά προβλήματα στις συναλλαγές με τη Ρωσία λόγω της εμφανίσεως αφθώδους πυρετού σε πολλά κράτη μέλη τα οποία κατέστησαν αδύνατη τη χρήση ορισμένων πιστοποιητικών που ζητήθηκαν πριν από τις 10 Ιουλίου 2001. Πρέπει, συνεπώς, να παραταθεί η ισχύς των εν λόγω πιστοποιητικών και να εφαρμοσθούν οι νέοι κανόνες στα πιστοποιητικά αυτά.
(4) Τα εν λόγω πιστοποιητικά λήγουν στις 24 Σεπτεμβρίου 2001 και πρέπει, συνεπώς, να εφαρμοστεί ο κανονισμός αυτός από την ημερομηνία αυτή.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το παράρτημα Ι του κανονισμού (ΕΚ) αριθ. 1372/95 εφαρμόζεται και στα πιστοποιητικά εξαγωγής που ζητήθηκαν πριν από τις 10 Ιουλίου 2001 και των οποίων η διάρκεια ισχύος δεν είχε λήξει πριν από την ημερομηνία αυτή.
2. Κατά παρέκκλιση από το άρθρο 2 παράγραφος 1 του κανονισμού (ΕΚ) αριθ. 1372/95, μετά από αίτηση του δικαιούχου, η περίοδος ισχύος των πιστοποιητικών αυτών που αναφέρονται στην παράγραφο 1 παρατείνεται κατά 45 ημέρες.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 24 Σεπτεμβρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Οκτωβρίου 2001.

Labels: 3
17
15
6